A tous ceulx qui ces presentes lettres verront et orront Jehan de Veullay demourant a Bourmont sergent ou bailliaige du Bassigny salut. Sachent tous que de la partie de reverend pere en dieu frere Aymé abbé de Notre Dame de Morimond [nous] este presenté une lettres obligatoires et commissions executoires contenant debitis pour icelles mectre a execution d’eux selon leur forme et teneur sur les biens de Nicolas Bourel allias Mailli demourant a Dambelain, obligé, denommez en ladite obligation faicte et passez soubz les sceaulx du tabellion de la sénéchaussié de Bourmont, de laquelle la teneur s’ensuyt : A tous ceulx qui ces presentes lettres verront et orront Nicolas Rolin, clerc juré de la Mothe et Bourmont, garde des seelz de la senechaussié desdits lieux salut. Saichant tous que par devant Mammey de Bouzey et Pierre Masson tabellions jurez et establiz ad ce faire audit Bourmont et en ladite senechaussié de par notre tres redoubté et souverain seigneur monseigneur le duc de Calabre, de Lorraine, de Bar etc. vint pour ce personnellement Nicolas Bourel allias Malley, demourant à Dambelain et recognu de sa bonne volunté sans force de […] et est loyallement tenu rendre et payer de reverend pere en Dieu frere Aymé abbé de l’église et monastere de Notre Dame de Morimond en diocèse de Langres et a tout le couvent d’icelle la quantite de quarent esnimes de bled mesure de Choiseulx, froment de corbelle, pour chacun an dont led.it Mailli a admodié dud.it reverend et couvent cincq molins, asavoir les deulx qui sont en la clausure de ladite abbaye aupres des [Q…uiers] le molin neuf soubz la chauciée l’estang du portier, le [moulin] du foullon avec le [..aton ?] le foullon et le pré dessoubz et le molin Bonne Encontre avec toutes les aisances acoustummees pour le temps, terme et espace de douze annees commançant au jour et feste sainct Martin d’iver mil Vc et vingt et deulx finissant audit jour lesd.ites annees inclues et revolues moyennant et parmy ce que ledit reteneur payera par chacun an lesdites quarante esnimes, mesure que dessus, a quatre termes, assavoir de trois moys en trois moys dix esnimes, blé que dessus, et six livres de cyres par chacun an qui se payeront au jour de sainct Ylaire octave des roys et aussy d’an en an et de terme en terme durant lesd.ites annees ; et si sera tenu led.it reteneur d’antretenir lesd.its molins ses annees durant de toutes […] moyennant que led.it reverend fournira tuelles et boys, et aussy de tenir en bonne repparacion tout moiens tautels eaue comme de […] et a la fin de sesd.ites anneez les rendre en bon et souffisant estact tant meulles que aultres et le [ir ?] son [admo ?] le porte faicte et passee par ledit reverend et couvent. Et pour satisfaire a toutes choses et par faulte de payement que le dit Nicolas Maille n’auroit de quoy payer a donner pour caution et pleige noble femme Benigne Berget, Nicolas Guichart, Jehan Boulland, Claude Voullot, tous demourant audit Dambellain, lesquelz l’ont caucionné de leur grez et voluntez et l’ont promis en […] […]. Et sy sera tenu led.it reteneur mouldre toutes grainnes de ladite abbaye ses annees durant sans rien prandre de molture en quel molin qu’il plaira audit reverend, ainsy que dict est, si comme tout ce disoit le dit reteneur par devant lesdits jurez, promectant led.it reteneur par sa foy pour ce donnée [copareillement ?] es mains desdits jurez ladite quantitez de grainne, rendre et payer audit reverend et couvent ou au porteur de cestes esdit jurés et ausy que dessus est dict, faire et entretenir ce que dessus, et par faulte de ce lesdites caucions sur peine de rendre et restituer tous coustz, fraiz, missions et despens que par faulte de payement en pourroit enseigner, desquelz le porteur de cestes seroit creu par son simple serment sans aultre preuve faire ; et quant ad ceux led.it reteneur avec lesdits cautionneurs en ont pour ce obligé tous et chacun leurs biens et les biens de leurs hoirs meubles et immeubles presens et advenir, lesquelz quant ad ce ouquelz [s…ent] et puissent estre trouvez ilz ont pour ce soubmys et obligé a la juridiction et [cont…] de notre dit faire et de tous aultres pour estre ad ce contrainctz comme pour chose cogneue et advigiee en droict [...] [p..levez] foy a toutes choses que l’on pourroit de ce proposer ou allegrement la teneur de ces presentes lettres qui a eulx pourroit valloir et ayder, et ausd.its reverend et couvent quer ou […ie] et au droict defaut generalle renunciacion non vallable. En tesmoing de ce je Nicolas Rolin, garde dessus nommé a la relation desdits jurez et de leurs seings manuelz mis a ces presentes lettres, ay icelle seellé du seel de ladite senechaucie dud.it Bourmont et de mon propre seel en contre seellé sauf tous droictz, faict le huictieme jour de janvier l’an mil cincq cens vingt et quatre, ausy signé M. de Bouzey et P. Masson. S’ensuyt la commission de Humbert de Doncourt, chevalier, seigneur dud.it lieu du Maignil et [...] bailli du Bassigny au premier sergent dud.it bailliage qui sur ce sera requis, salut. Nous vous mandons et commectons que toutes les debtes bonnes, cleres, cognues et souffisamment prouvées par lettres tesmoingtz, instrumens, confession de parties ou aultres loyaulx enseignemens qui vous apparoit estre deu a frere Aymé de [Pychange], abbé de Mourimond vous les luy faictes payer incontinant et sans delay en contraignant ad ce les debiteurs et ce par prinse levée vendue et exploictacion de tous leurs biens meubles et heritaiges et des plus exploictables que trouver pouriez, emprisonnement de leurs corps et ad ce sont obligez et en cas d’opposition, reffuz ou delay la main de notre souverain sera plaine et souffisamment garnie des sommes ? contenues esd.ites lettres obligatoyres sur ce faictes et passees soubz l’ung des seaulx de tabellion dud.it duchié de Bar ou de ce qu’il appartiendra par raison donnez et assignez pour certain et compectant aux opposans, reffusans ou delayans par devant monseigneur notre ? lieutenant ou les juges ausquelz la cognoissance en appartiendra pour dire et déclarer leurs [caues…] d’opposition, reffuz ou delay et en oultre proceder par raison de ce faire en certiffiant souffisamment de votre exploict vous donnons pouvoir et commission, mandons et voulons a vous en ce faisant estre obey. Donné soubz le seel de maistre Robert Humblot notre lieutenant general en l’abscence de nous le penultime jour du mois de janvier l’an mil cincq cens vingt et huict, ausy signé N. Rolin Par vertu desquelles lettres obligatoires et commission executoire cy attachiees pour ce que me requerit instamment que icelle je meisse a execution deue selon leur forme et teneur et que le fusse payer et contampter des choses dessus speciffiees et declarees et contenues en lad.ite obligation deues par led.it Nicolas Maille, debteur comme dessus, parquoy moy inclinant a sa dite requeste et que par raison faire le debvoy et je, le vingt et quatrieme jour de feubvrier mil cincq cens vingt et huict, me transportay au lieu dud.it Dambellain et illec la justice dud.it lieu par moy souffisamment requise et par deffault de biens meubles je [fuis ?], saisis et mis es main de monseigneur le duc de Calabre, de Lorraine, de Bar, etc. notre souverain seigneur et pour les debtes dessus et a la requeste dud.it reverend une maison seant audit Dambellain en lieu dict [blanc] touchant a [blanc] d’une part et [blanc] d’autre part aisances et appartenances d’icelle devant et derriere ensemble tous aultres heritaiges qu’il avoit et pourroit avoir es lieux, banc, finage et confinage dud.it lieu de Dambellain sans en aulcun reserver, [fa..mectre] ny rettenir iceulx chargez de leurs charges anciennes et acoustumees s’aulcunes y sont. Je t’en signe de ladite saisine, je mis et apposuy le brandon de par notre dit […] a la dite maison pour tous aultres heritages cy dessusdits seant tous oudit finage et confinage comme en tel cas est acoustumé de faire, et mondit exploict faict es presences de Jehan Hamyot et de Claude Fourny demourans aud.it Dambellain signifiay audit Maille debteur en parlant a sa personne. Item, et l’octave de ladite saisine passée et acomplie c’est assavoir le quatriesme jour de mars ensuyvant oudit an me transportay derechief audit Dambellain es lieux et places acoustumez a faire cris publicques, et illec la justice dud.it lieu par moy souffisamment requise comme devant je criay, exposay et mis en vente ladite maison, aisances et appartenances d’icelle, ensemble tous lesd.its heritaiges pour le premier cry et premiere quinzaine, en signifiant a tous par mondit cry s’il estoient aulcuns qui les voulsissont mectre a pris ou soy opposer se [tirassent ?]  devers moy et je les octroye et [recepuecoye ?] voluntiers au proffict de mondit decret et exploict faict es presences de Mathieu Laurent et Jacquot Vaillart demourans aud.it Dambellain. Nul ne vint pour metcre a pris lesd.its heritaiges ou soy opposer a mondit exploict, lequel je signifiay aud.it Maille debteur. Item, et la premiere quinzaine passee et acomplie, c’est assavoir le dix septiesme du dit mois de mars ensuyvant oudit an. Item, et la seconde quinzaine passée et acomplie, c’est assavoir le dernier jour dud.it mois de mars en suyvant oudit an fis comme a lad.ite premiere criee mais a ces deulx presentes nul ne vint pour mectre a pris lesdit heritaiges ne soy opposer a mondit cry et exploict faict es presences de Guillaume Mongot demourant a Bourmont et dud.it Mathieu Laurent demourant audit Dambellain […] a ladite premiere et a lad.ite seconde es presences de Jehan [Odin?] et de Jehan de [Hraville ?] demourans audit Dambellain signifiay audit Maille debteur en parlant a sa personne. Item, et la tierce qinzaine passee et acomplie, c’est assavoir le quatorzieme jour d’apvril mil cinqc cens vingt et neuf me transportay derechief audit Dambellain es lieu et places acoustumez a faire a cris publicques ou illec la justice dudit lieu par moy souffisamment requise comme devant je criay, […] exposay et mis en vente lesdits maison et heritages pour la quarte et derniere quinzaine d’abondance a haulte voix et par longs et compectans [interetz ?] en signifiant a tous par mondit cry que […] […] aulcun qui les voulsissent mectre a pris ou soy oppose veinssent par devers moy et je les otroye et recepuecoye voluntiers au proffict de mon dit decret et exploict, auquel mon dit cry nul n’est venu pour mectre a pris lesdits heritaiges faicts es presences de messire [blanc] Colin et [Collin ?] Charbonnet demourant audit Dambellain signifiay audit Maille en parlant a sa personne, [debteur ?], lequel s’est opposé ; a quoy l’ay receu a sad.ite opposition, a ceste cause l’ay assigney jour et l’adiournay pardevant vous [mon ?] le seneschal de la Mothe et dud.it Bourmont ou votre lieutenant audit Bourmont a […] apres la saint Macé ensuyvant oudit an pour veoir faire l’adiudication desd.its heritaiges au proffict d’ung achapteur s’aulcun on vient et condampnes icelluy achapteur payer et contempter a delivrer audit reverend pere lesdites grainnes comme dessus est declaré ou en oultre proceder par raison. En tesmoing de cej’ay signe ces presentes lettres de decret de mon seing manuel et seellé de mon seel duquel je use en exercent mondit office cy mis les an et jour dessusdits.

